
CONCLUZII: 


e Datorită faptului că deja s-au constituit şi 
acționează în teritoriu structuri de intervenţie 
medicală rapidă în urgente, considerăm că, 
pe baza politicilor deja existente şi a strate- 
giilor departamentale (desigur, în măsura în 
care aceste strategii există cu adevărat), este 
necesară o strategie generală coerentă, inte- 
gratoare, care să pună în operă politicile 
(reglementările) din acest domeniu atât de 
important pentru viața oamenilor. 


e Această strategie ar putea să se numească 
Strategia de Intervenţie Medicală Rapidă în 
Urgenţe (SIMRU) şi să se constituie, ca orice 
Strategie, din orice domeniu ar fi aceasta, 
într-un instrument calificat de punere în 
operă a deciziilor politice în domeniul inter- 
venției medicale rapide, în urgenţe civile şi 
militare, la pace şi la război, în cazul unor 
calamități şi dezastre şi al oricăror altor 
situaţii-limită. 


1. Politicile de sănătate publică 


Politicile de sănătate publică ale unui stat sunt 
esenţiale în asigurarea stării de sănătate a populației, 
în orice situaţie, inclusiv în perioade critice cum sunt 
cele din timpul războaielor, crizelor, calamităţilor şi 
dezastrelor. Situaţii critice privind sănătatea publică 
pot apărea, însă, şi în condiţii de normalitate, datorită 
unor evenimente surprinzătoare (sau aşteptate) care 
generează epidemii şi pandemii de proporții. Aşadar, 
politicile de sănătate publică au şi trebuie să aibă în 
vedere cele trei dimensiuni importante ale acestui 
domeniu: 

- starea de normalitate; 

- starea de anormalitate, de criză, de calamitate şi 
dezastru, de război; 

- starea generată de evenimente declanşatoare de 


epidemii şi pandemii. 

Problema sănătății populaţiei este una de tip per- 
manent şi însoţeşte omenirea de la apariţia acesteia pe 
pământ. Totdeauna, ea a necesitat soluţii rapide şi per- 
tinente şi niciodată nu a fost rezolvată în întregime, 
drept pentru care putem spune că este o problemă per- 
petuă care necesită soluţii perpetue. 

Intervenţia medicală de urgenţă este şi trebuie să 
fie o intervenţie medicală calificată rapidă şi perma- 
nentă. Este cel mai important tip de intervenție rapidă 
din societatea omenească din toate timpurile şi pentru 
toate timpurile. Principalele caracteristici ale interven- 
tiei rapide medicale calificate (IRMC) sunt, în opinia 
noastră, următoarele: 

- este o intervenţie vitală; 

- este o intervenţie de tip continuu; 

- este o intervenţie de tip calificat, care nu poate fi 
efectuată de oricine; 

- este o intervenţie organizată şi coordonată; 

- este o intervenţie prioritară. 

Politicile de sănătate publică din ţara noastră sunt 
elaborate de Guvern şi Parlament şi se exprimă, în 
general, în legi, ordonanțe de guvern, acte normative 
şi alte documente care reglementează acest domeniu 
atât de important. Până în acest an, în general, în legis- 
laţia care reglementa domeniul sănătăţii publice nu se 
făcea o distincţie clară între intervenția medicală obiş- 
nuită asigurată prin reţeaua de unități sanitare şi în 
ambulatoriu şi intervenția de tip rapid, în urgenţă. Ser- 
viciul de ambulanţă era, de fapt, un auxiliar al spita- 
lelor şi altor unităţi medicale şi funcționa potrivit 
reglementărilor în vigoare, în unele locuri mai bine, în 
altele cu dificultăți. 

Apariţia, în 1994, a Serviciului Mobil de Urgenţă 
de Resuscitare şi Descarcerare a produs un reviriment 
în intervenţia rapidă în urgente, îndeosebi la accidente 
şi calamităţi. Datorită unor oameni inimoşi şi unor 
profesionişti devotați acestui tip de intervenţie — care 
nu este numai medicală — acest serviciu a devenit cel 
mai apreciat din România, iar autorităţile au înţeles că 
trebuie să i se acorde atenţia cuvenită. 

Această acţiune de avangardă a determinat şi 
altele şi, mai ales, a generat o trebuinţă care a impus 
decidentului politic o atitudine corespunzătoare, sol- 
dată cu un pachet de legi şi acte normative care 
deschid o perspectivă nouă în acest domeniu. 

La data când am ales această temă a intervenţiei 
medicale rapide calificate în situații de criză, în afară 
de SMURD, nu erau prea multe realizări în acest sens. 
De aceea, obiectivul acestui demers ştiinţific era iden- 
tificarea, analizarea şi propunerea unui set de para- 
metri pentru un posibil model de management al sănă- 
tăţii publice în situaţii de crize, incluzând aici şi 
calamităţile, dezastrele şi, evident, războiul. 

De la acea dată, s-au realizat unele progrese im- 
portante, între care şi unele reglementări privind 
funcționarea unor structuri în domeniul sănătăţii pu- 


blice, între care şi Regulamentul din 27 iulie 2010 de 
organizare şi funcționare a direcțiilor de sănătate pu- 
blică judeţene şi a municipiului Bucureşti şi ordinul 
ministrului apărării naţionale privind înfiinţarea Servi- 
ciului Medical Militar de Urgenţă (SMMU). Sigur, 
pare un pleonasm. Întregul domeniu medical militar 
face parte din medicina de urgenţă. Aici este vorba 
însă de un serviciu militar medical mobil de urgenţă, 
cu funcții şi atribuţii foarte precise în intervenția medi- 
cală militară rapidă în situații de urgență. 

SMURD, Caritas şi Serviciul Medical Militar de 
Urgenţă sunt structuri de intervenţie rapidă calificată, 
la nivel naţional sau departamental şi, probabil, în 
timp, se vor înființa şi altele. 

De regulă, pe timpul crizelor, conflictelor, calami- 
tăților, dezastrelor şi accidentelor generatoare de ca- 
tastrofe, se constituie module de intervenție medicală 
în urgențe care asigură acordarea primului ajutor 
calificat şi absolut necesar la faţa locului şi transportul 
rapid la unităţile spitaliceşti de urgenţă. 

Odată cu înfiinţarea Serviciului Mobil de Urgenţă, 
Resuscitare şi Descarcerare, în 1994, activitatea de 
acordare a primului ajutor calificat în condiţii extrem 
de dificile s-a îmbunătăţit radical. De fapt, SMURD a 
dat semnalul unei medicini de urgenţă în timp de pace 
calificate pentru situații cu totul speciale. Şi structurile 
Caritas s-au dovedit a fi viabile pentru intervenţii la 
calamități şi dezastre. 

Entităţile de intervenție rapidă ale Jandarmeriei, 
ale Serviciului Român de Informaţii, ale Armatei au 
contribuit şi contribuie la sprijinirea şi dinamizarea 
intervenţiei medicale de urgență prin asigurarea condi- 
țiilor necesare (de transport urgent al echipei medicale 
la faţa locului sau a bolnavilor la unităţi spitaliceşti), 
dar un sistem de intervenție medicală rapidă în situații 
de urgenţă cere mult mai mult. De aceea, actualul Ser- 
viciu Medical Militar de Urgenţă al Ministerului 
Apărării Naţionale, mai exact, al Armatei României 
constituie încă un pas important spre constituirea unui 
sistem național unitar de intervenţie medicală califi- 
cată rapidă în urgenţe, dar cu entități şi module 
specializate şi diversificate. 


2. Serviciul Medical Militar de Urgenţă (SMMU) 


Cum bine se ştie, armata dispune de o reţea proprie 
de spitale militare, care au, prin raţiunea lor de a fi, 
regim de spitale de urgență, fiind specializate în 
intervenţii în situaţii de război, de criză şi dezastru, dar 
şi pentru asigurarea sănătății militarilor. 


Competența lor este însă extinsă mult, ele inte- 
grându-se, cu rezultate foarte bune, în sistemul spita- 
lelor româneşti şi contribuind efectiv la asigurarea 
stării de sănătate a populației. 


Autorul este colonel medic, şef de secţie la Spitalul Clinic Militar Central şi doctorand al Universităţii 
Naţionale de Apărare „Carol 1” în domeniul „Ştiinţe militare şi informaţii”. 
Ideile cuprinse în această publicaţie reflectă puncte de vedere şi opinii exprimate în cadrul demersului de 


cercetare ştiinţifică pe tema configurării unei Strategii coerente şi consistente de asigurare a sănătății 
populaţiei şi a structurilor de gestionare a crizelor şi conflictelor, în condiţiile unei dinamici fără precedent 
a evoluţiei societăţii omeneşti şi riscurilor sale de securitate în cadrul procesului de globalizare. 

Deşi ele funcționează în regimul spitalelor de ur- 
gență, practic, lipsea tocmai componenta asigurării 
condiţiilor necesare pentru o intervenţie de urgenţă rea- 
lă şi oportună. Pentru a completa sistemul militar medi- 
cal de urgenţă, s-a creat, în luna septembrie 2010, 
Serviciul Medical Militar de Urgenţă (SMMU), care 
este o structură specializată în anunțarea rapidă, inter- 
venţia promptă, acordarea primului ajutor calificat la 
faţa locului, transportul şi asistența medicală de urgență 
pentru personalul MApN aflat în misiune în ţară. 

Activitatea Armatei, în țară şi în afară, la exerciţii 
şi, mai ales, în teatrele de operații, este foarte complexă 
şi incumbă asumarea unui risc militar extrem. Aproape 
în fiecare moment, militarul, care se instruieşte sau 
îndeplineşte o misiune, îşi asumă un risc major, un risc 
extrem, deseori viaţa lui fiind pusă în pericol. Uneori, o 
simplă neatenție sau intervenția neaşteptată a unui 
factor perturbator sunt îndeajuns pentru a pune în mare 
pericol viaţa celui care acţionează. Este vorba de tra- 
gerile de instrucţie şi de luptă, de mânuirea armamen- 
tului şi tehnicii de luptă în situații dificile, de zborurile 
de antrenament, de instrucție şi de luptă, de scufundări, 
salturi cu paraşuta, cățărări, exerciţii de supravieţuire, 
mânuirea materialului exploziv etc. 

Crearea unei structuri medicale militare de urgență 
răspunde foarte exact unei cerinţe care există dintot- 
deauna într-o armată. 

Conform unui comunicat al MApN, Serviciul 
Medical Militar de Urgenţă a fost înființat prin ordin al 
ministrului apărării naţionale, pentru a răspunde unei 
necesităţi reale de realizare şi funcţionare a unei struc- 
turi specializate în anunţarea rapidă, intervenția, acor- 
darea primului ajutor calificat la faţa locului, trans- 
portul şi asistența medicală de urgenţă pentru perso- 
nalul MApN aflat în misiune pe teritoriul naţional şi în 
marea liberă, în limita razei tactice de acţiune a navelor 
militare. Serviciul Medical de Urgenţă al Ministerului 
Apărării Naţionale (SMMU) a fost inaugurat în 2010 în 
cadrul unei ceremonii desfăşurate la sediul ministe- 
rului, în prezenţa ministrului. În comunicat se precizea- 
ză, de asemenea, că fundurile necesare derulării proiec- 
tului vor fi asigurate din bugetul MApN. 

SMMU este o structură specializată a Ministerului 
Apărării Naţionale, dar ea nu acţionează în mod izolat, 
ci în conexiune cu Sistemul Naţional Medical de 
Urgenţă (SNMU). Faptul că există mai multe compo- 
nente ale SNMU arată că o astfel de activitate nu se 
poate desfăşura oricum, ci ea trebuie să fie asigurată de 
un cadru optim, astfel încât efectul să fie maxim şi 
efortul cât se poate de economicos. 

În acest sens, vor fi situaţii când elemente ale 
SNMU vor acţiona în folosul armatei şi situaţii în care 
SNMU va acţiona în folosul populaţiei civile au al altor 
instituţii. De altfel, dintotdeauna armata a acţionat cu 
mijloace de intervenţie rapidă (elicoptere, avioane, ma- 
şini de luptă, nave şi ambarcaţiuni etc.) în folosul 


populaţiei, mai ales în situaţii de calamități şi dezastre, 
în condiţii de iarnă grea, viscole şi înzăpeziri, dar şi 
atunci când s-au ivit urgenţe (accidente, naşteri, nece- 
sitatea transportării urgente a unor persoane la unităţi 
spitaliceşti specializate etc.). 

Acest efort se va concretiza în creşterea profesio- 
nalismului, eficienţei şi vitezei de reacție, pentru sal- 
varea vieților semenilor noştri şi redarea lor familiilor 
şi societății. 

În teatrele de operaţii, serviciul medical de urgență 
este asigurat de structurile care se creează acolo şi de 
care beneficiază toți militarii care îndeplinesc misiuni 
de acest gen. România are o bogată experienţă în acest 
sens, întrucât, pe timpul misiunilor din Angola şi din 
Somalia, a acționat cu un Spital Militar Mobil de cam- 
panie, care, evident, este un spital de urgență. În 
Afganistan, după acordarea primului ajutor, militarii 
români răniți au fost transportaţi cu un elicopter de 
evacuare medicală la Spitalul Militar din Kandahar, 
pentru îngrijiri şi investigaţii de specialitate. 

SMMU va fi realizat şi operaționalizat în mai 
multe etape care s-a stabilit să fie implementate până la 
sfârşitul lunii mai 2011. 

În prima etapă, au fost asigurate două elicoptere 
IAR-330 în configurație MEDEVAC, un avion AN-26 
capabil să execute misiuni de evacuare aeromedicală, o 
ambulanță şi două echipe medicale de urgenţă, precum 
şi Unitatea de Primiri Urgenţe din cadrul Spitalului 
Universitar de Urgenţă Militar Central. 

Pentru atingerea capacităţii operaţionale proiectate, 
mijloacele SMMU se vor completa progresiv cu alte 
elicoptere echipate în configurația MEDEVAC, ambu- 
lanţe şi echipe de specialişti, iar în final se vor constitui 
şi vor fi acreditate Compartimentele de Primiri Urgenţe 
în cadrul tuturor spitalelor din rețeaua sanitară proprie 
a MApN. Serviciul Medical Militar de Urgenţă va fi 
alertat, fireşte, prin reţeaua de comunicații a Ministe- 
rului Apărării Naţionale, dar şi prin apelarea numărului 
unic de apel de urgenţă 112, întrucât, aşa cum s-a pre- 
cizat mai sus, acest serviciu este conectat la Sistemul 
Naţional Medical de Urgenţă. 

Înfiinţarea acestui serviciu rezolvă una dintre cele 
mai dificile probleme ale asistenţei medicale calificate 
în urgente, cea a intervenție rapide calificate. Desigur, 
în armată a funcționat şi până acum un astfel de sistem, 
dar nu într-o manieră coerentă, strict organizată şi cu 
mijloacele de intervenție echipate în mod corespun- 
zător. Un militar rănit poate fi transportat şi cu un tanc, 
cu un transportor sau cu un camion sau cu oricare alt 
mijloc care se află acolo, dar nu este un transport 
calificat, ci unul improvizat care, în anumite situații, ar 
putea cauza mai mult rău decât bine. Chiar dacă armata 
s-a profesionalizat şi şi-a redus drastic efectivele, pro- 
blemele care ţin de riscul instrucției, al mânuirii unor 
mijloace de luptă complicate şi sofisticate, al misiu- 
nilor nu s-au diminuat, ci, dimpotrivă, s-au amplificat. 

În etapa finală, SMMU va fi capabil să intervină 
prompt, în oricare punct din ţară, unde se află militari 
în misiune, asigurându-le acestora asistența medicală 
de care au absolută nevoie şi securitatea medicală a 
misiunii. 

Considerăm, totuşi, că denumirea de SMMU nu 
este chiar cea mai potrivită. Întregul sistem medical 
militar românesc este de urgență. Medicina militară 
este, prin excelență, medicină de urgenţă, chiar dacă nu 
toate unitățile spitaliceşti militare îndeplinesc această 
condiţie. O denumire mai potrivită ar fi aceea de Servi- 
ciu Medical Militar Mobil de Urgenţă (SMMMU), în 
care se încadra şi spitalul mobil de campanie, deja 
experimentat pe teatrele de operaţii din Somalia şi din 
Angola. Dar, indiferent de denumire, constituirea unui 
serviciu mobil de urgență pentru militarii care execută 
misiuni în ţară este una dintre realizările foarte 
importante, mai ales că un astfel de serviciu se 
integrează sistemului de intervenţie medicală rapidă în 
urgenţe (SIMRU) sau, mai simplu, SIMU, dacă avem 
în vedere faptul că noţiunea de urgenţă o include şi pe 
cea de intervenţie rapidă. Urgenţa cere totdeauna o 
intervenţie rapidă, imediată. 

Armata este, totuşi, singura instituție care, împre- 
ună cu Jandarmeria, cu sistemele de informații şi cu 
alte forţe din sistemul apărării naţionale, poate asigura, 
pe plan naţional, un sistem coerent de reacţie rapidă în 


folosul umanitar, pentru reducerea vulnerabilităților la 
presiuni, provocări, pericole şi amenințări la adresa se- 
curității medicale şi a sănătății militarilor, dar şi a po- 
pulaţiei, asigurând condiţiile necesare structurilor me- 
dicale specializate pentru a reduce riscul. Din experi- 
enţa românească (dar şi a altor ţări) în domeniul preve- 
nirii şi combaterii pandemiilor, s-a observat că, în lipsa 
unor structuri coerente de acțiune şi reacție rapidă, pro- 
cesul se desfăşoară haotic, iar rezultatele sunt modeste 
sau chiar dezastruoase. 

Implicarea armatei în sistemul naţional de acțiune 
şi reacție la dezastre, inclusiv sau mai ales la cele care 
generează pandemii este nu numai benefică şi posibilă, 
ci şi necesară. Aceasta nu se poate realiza însă oricum, 
ci într-un sistem coerent şi foarte bine elaborat, care să 
nu diminueze potențialul de luptă al armatei, dar nici să 
permită ca armata să rămână cu arma la picior în timp 
ce națiunea poate fi devastată de o pandemie. 

Nu se poate spune că nu există sisteme de acţiune 
în urgente. Dimpotrivă, după părerea noastră, sunt 
Chiar prea multe, dar fragmentate, incoerente şi fără 
suficiente resurse. De aceea, în cadrul demersului nos- 
tru, noi propunem un sistem de acțiune şi de reacție 
rapidă a armatei în acțiuni umanitare interne şi interna- 
tionale şi pentru contracararea unor pericole şi amenin- 
țări la adresa sănătăţii populației, atât la război, cât şi în 
situaţii speciale. . 


PROPUNERE: 


y Un model interactiv al intervenţiei medicale rapide în urgente presupune crearea, optimizarea 
şi interoperabilizarea unor structuri dinamice multi-calificate sau cu structuri şi echipe speci- 
alizate, care se află într-o strânsă legătură între ele (în rețea), cu apelul de urgență şi cu 
zonele de risc, capabile să acționeze atât integrat, cât şi pe module sau pe specialități astfel 
încât să se asigure toate condiţiile pentru ca echipa de intervenţie medicală rapidă în urgente 
să poată acţiona în modul cel mai eficient posibil. Noi propunem un astfel de model şi consi- 
derăm că acesta este foarte important pentru promovarea principiilor de operativitate, rapi- 
ditate, complementaritate, flexibilitate şi calitate în intervenţia medicală rapidă în urgente, în 
conexiune cu toate celelalte tipuri de intervenţie rapidă în caz de război, de crize, conflicte, 
calamități, accidente şi dezastre. Intervenţia trebuie să se facă rapid şi interactiv, în sensul că 
toate modulele de intervenţie acționează, cooperează şi comunică în timp real. 

